אולם ווטרלו

אולם ווטרלו (באנגלית: "Waterloo Chamber") הוא אולם טקסים בטירת וינדזור, שנבנה לציון ניצחון כוחות בריטניה ובעלות בריתה על נפוליאון בונפרטה בקרב ווטרלו בשנת 1815. האולם תוכנן ביוזמת ג'ורג' הרביעי ושולב בו ריהוט וגילופי עץ ששומרו מקפלה קודמת מהמאה ה-17. מרבית הדיוקנאות בו צוירו על ידי סר תומאס לורנס או הסדנה שלו, ומתארים את הדמויות המרכזיות – מצביאים, קנצלרים ומלכים – שלקחו חלק בתבוסת נפוליאון ובכינון השלום שלאחריו.

 עיצוב 
ממוזער|אולם ווטרלו בשנת 1844. ציור בצבעי מים מאת ג'וזף נאש
האולם נבנה על ידי ג'פרי וייטוויל במקום שבו היו מספר חדרים ישנים. הוא שומר בתוכו חלקים מעוטרים של אפסיס מהמאה ה־17, ובעיקר גילופי עץ־תרזה מפוארים שנעשו בידי האמן גרינלינג גיבונס בשנות ה־80 של אותה מאה. גילופים אלו שולבו בעיצוב הקירות והתקרה ויוצרים רקע עשיר לדיוקנאות התלויים בו. עיקר הציורים צוירו על ידי סר תומאס לורנס או בסדנה שלו, וכוללים דיוקנאות של מצביאים, דיפלומטים ובני מלוכה ממדינות הברית נגד נפוליאון, ובהם הדוכס מוולינגטון, אלכסנדר הראשון, קיסר רוסיה, והקיסר פרנץ הראשון.

 שימושים היסטוריים 
מאז הקמתו שימש אולם ווטרלו לזיכרון הניצחון על צרפת הנפוליאונית, אך גם לאירועים ממלכתיים שוטפים. אחת הדוגמאות הבולטות לשימוש יוצא דופן באולם הייתה בשנת 2004, במהלך ביקורו הרשמי של נשיא צרפת ז'ֲאק שיראק. במסגרת חגיגות מאה שנה ל"ההסכמה הלבבית" (Entente Cordiale), התקיים באולם מופע של המחזמר "עלובי החיים". כדי להקהות את סמליות התבוסה הצרפתית, שונה שם האולם ללילה אחד ל"חדר המוזיקה". האירוע עורר תגובות מעורבות בצרפת, כאשר עיתון "לה פיגארו" כינה את הבחירה באולם "טעות טעם שלא תיסלח". מנגד, היו שראו בכך ביטוי להבשלה ביחסים הבין־לאומיים בין שתי המדינות.

 גלריית תמונות 

קישורים חיצוניים


 הערות שוליים 

קטגוריה:טירת וינדזור